Ühismeede,

5. detsember 1997,

mille nõukogu on vastu võtnud Euroopa Liidu lepingu artikli K.3 alusel ja millega luuakse organiseeritud kuritegevuse vastase võitlusega seotud rahvusvaheliste kohustuste siseriiklikul tasandil kohaldamise ja rakendamise hindamise mehhanism

(97/827/JSK)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli K.3 lõike 2 punkti b,

võttes arvesse organiseeritud kuritegevuse kõrgetasemelise töörühma aruannet, mille kiitis heaks 16. ja 17. juunil 1997 Amsterdamis kokku tulnud Euroopa Ülemkogu, eelkõige tegevuskava soovitust nr 15,

võttes arvesse nõukogu otsuseid nimetatud aruande kohta,

võttes arvesse rahvusvahelise rahapesuvastase töökonna kogemusi,

võttes arvesse nõukogu 26. juuni 1997. aasta otsust, mis käsitleb nõukogu peasekretariaati ajutiselt töölevõetavate riikide ekspertide suhtes kohaldatavaid eeskirju seoses organiseeritud kuritegevuse vastase võitluse tõhustamise kava rakendamisega,

ning arvestades, et:

on vaja parandada liidus ja mujal vastuvõetud vahendite rakendamist siseriiklikul tasandil, eriti organiseeritud kuritegevuse vastast võitlust silmas pidades;

nende vahendite rakendamine on eelkõige iga liikmesriigi kohustus ja koostöös liiduga julgustavad nad üksteist parandama nende koostöövahendite kohaldamist, millega nad on seotud rahvusvahelisel tasandil;

lisaks on soovitav luua mehhanism, mis sellise koostöö laiendusena võimaldab liikmesriikidel vastastikuse usalduse ja võrdsuse alusel hinnata, kuidas nad rakendavad rahvusvahelise organiseeritud kuritegevuse vastaseks võitluseks ettenähtud koostöövahendeid;

olles läbi vaadanud Euroopa Parlamendi seisukohad [1] pärast lepingu artikli K.6 kohast eesistujariigi korraldatud nõupidamist,

ON VASTU VÕTNUD KÄESOLEVA ÜHISMEETME:

Artikkel 1

Eesmärk

1. Ilma et see piiraks ühenduse pädevust, luuakse allpool sätestatud eeskirjade kohaselt kriminaalasju käsitlevate liidu ja muude rahvusvaheliste õigusaktide, nendest tulenevate õigusaktide ja tavade siseriiklikul tasandil kohaldamise ja rakendamise ning liikmesriikide organiseeritud kuritegevuse vastase võitluse rahvusvaheliste koostöömeetmete vastastikuse hindamise mehhanism.

2. Iga liikmesriik kohustub tagama, et tema siseriiklikud asutused teevad käesoleva ühismeetme rakendamiseks tihedat koostööd ühismeetme kohaselt loodud hindamisrühmadega, võttes arvesse siseriiklikul tasandil kohaldatavaid õigusnorme ja eetikareegleid.

Artikkel 2

Hindamisvaldkonnad

1. Igal aastal määravad organiseeritud kuritegevuse multidistsiplinaarse töörühma liikmed eesistujariigi ettepanekul kindlaks konkreetse hindamisvaldkonna ning aastas vähemalt viie liikmesriigi hindamisjärjekorra.

2. Hindamise valmistab ette nõukogu eesistujariik, keda abistab nõukogu peasekretär. Komisjon osaleb täiel määral ettevalmistustöös.

3. Esimene hindamisaasta algab hiljemalt kolm kuud pärast käesoleva ühismeetme jõustumist.

Artikkel 3

Ekspertide määramine

1. Iga liikmesriik saadab nõukogu peasekretariaadile eesistujariigi algatusel ühe kuni kolme eksperdi nimed, kellel on oluline kogemus organiseeritud kuritegevuse vastase võitluse valdkonnas hinnataval alal eeskätt õiguskaitseteenistuses, nagu politsei, toll, õigusasutus või muu avaliku võimu kandja, ning kes on valmis osalema vähemalt ühes hindamises.

2. Eesistujariik koostab liikmesriikide määratud ekspertide nimekirja ja edastab selle organiseeritud kuritegevuse multidistsiplinaarsele töörühmale.

Artikkel 4

Hindamisrühm

Artikli 3 lõikes 2 nimetatud nimekirja põhjal valib eesistujariik iga liikmesriigi hindamiseks kahest eksperdist koosneva toimkonna, tagades, et eksperdid ei ole kõnealuse liikmesriigi kodanikud. Valitud ekspertide nimed teatatakse organiseeritud kuritegevuse multidistsiplinaarsele töörühmale. Need eksperdid moodustavad hindamisrühma. Vastavalt hindamisvaldkondadele võib komisjon osaleda eksperditoimkondade menetlustes. Hindamisrühma abistab kõikides ülesannetes nõukogu peasekretariaat.

Artikkel 5

Küsimustiku ettevalmistamine

Eesistujariik koostab nõukogu peasekretariaadi abiga küsimustiku, et hinnata kõiki liikmesriike artikli 2 lõike 1 kohaselt kindlaksmääratud konkreetses valdkonnas, ja esitab selle heakskiitmiseks organiseeritud kuritegevuse multidistsiplinaarsele töörühmale. Küsimustiku eesmärk on koguda hindamiseks vajalikku teavet. Hinnatav liikmesriik tagab, et ta vastab küsimustikule talle antud aja jooksul võimalikult põhjalikult ning vajaduse korral lisab sellele kõik nõutavad õigusnormid ning tehnilised ja praktilised andmed.

Artikkel 6

Kohapealne hindamine

Kui hindamisrühm on küsimustiku kätte saanud, külastab ta hinnatavat liikmesriiki, et kohtuda poliitika-, haldus-, politsei-, tolli- ja õigusasutuste või muude asjaomaste asutuste esindajatega külastusprogrammi kohaselt, mille kõnealune liikmesriik on koostanud hindamisrühma soove arvesse võttes.

Artikkel 7

Aruande eelnõu ettevalmistamine

Hiljemalt üks kuu pärast artiklis 6 nimetatud külaskäiku koostab hindamisrühm aruande eelnõu ja esitab selle hinnatud liikmesriigile arvamuse saamiseks. Kui hindamisrühm vajalikuks peab, muudab ta oma aruannet hinnatava liikmesriigi tehtud märkusi arvesse võttes.

Artikkel 8

Arutelu ja aruande vastuvõtmine

1. Eesistujariik edastab konfidentsiaalse aruande eelnõu organiseeritud kuritegevuse multidistsiplinaarsele töörühmale koos hinnatud liikmesriigi märkustega, mida hindamisrühm ei ole arvesse võtnud.

2. Organiseeritud kuritegevuse multidistsiplinaarse töörühma koosolek algab aruande eelnõu esitlemisega, mida teevad hindamisrühma liikmed. Seejärel esitab hinnatava liikmesriigi esindaja vajalikud märkused, andmed või selgitused. Organiseeritud kuritegevuse multidistsiplinaarne töörühm arutab seejärel aruande eelnõu ja võtab oma otsused vastu konsensuse alusel.

3. Eesistujariik teatab nõukogule kord aastas hindamistulemused. Nõukogu võib vajaduse korral adresseerida kõik soovitused asjaomasele liikmesriigile ja nõuda temalt aruannet nõukogu määratava tähtaja jooksul tehtud edusammude kohta.

4. Eesistujariik teavitab artikli 9 lõike 2 kohaselt igal aastal Euroopa Parlamenti hindamismehhanismi rakendamisest.

5. Iga hindamise lõpus võtab komisjon asjakohaseid meetmeid.

Artikkel 9

Konfidentsiaalsus

1. Hindamisrühma ekspertidelt nõutakse nende ülesannetega seoses saadud teabe konfidentsiaalsuse tunnistamist. Seepärast peavad liikmesriigid tagama, et artikli 3 kohaselt nende nimetatud ekspertidel oleks vajaduse korral asjakohane turvatase.

2. Käesoleva ühismeetme raames koostatav aruanne on konfidentsiaalne. Hinnatav liikmesriik võib siiski avaldada aruande omal vastutusel. Kui ta soovib avaldada ainult osa sellest, peab ta selleks saama nõukogu nõusoleku.

Artikkel 10

Mehhanismi uus läbivaatamine

Hiljemalt kõiki liikmesriike käsitleva esimese hindamisvooru lõpus kontrollib nõukogu mehhanismi üksikasjalikke eeskirju ja kohaldamisala ning korrigeerib vajaduse korral käesolevat ühismeedet.

Artikkel 11

Jõustumine

Käesolev ühismeede jõustub Euroopa Ühenduste Teatajas avaldamise päeval.

Artikkel 12

Euroopa Ühenduste Teatajas avaldamine

Käesolev ühismeede avaldatakse Euroopa Ühenduste Teatajas.

Brüssel, 5. detsember 1997

Nõukogu nimel

eesistuja

M. Fischbach

[1] Arvamus on esitatud 20. novembril 1997 (Euroopa Ühenduste Teatajas seni avaldamata).

--------------------------------------------------